*Projekts*

LATVIJAS REPUBLIKAS MINISTRU KABINETS

2021.gada Noteikumi Nr.

Rīga (Prot. Nr. §)

**Bezpilota gaisa kuģu, bezpilota gaisa kuģu sistēmu ekspluatantu, tālvadības pilotu un gaisa kuģu modeļu klubu un apvienību reģistra noteikumi**

Izdoti saskaņā ar likuma "[Par aviāciju](https://likumi.lv/ta/id/57659-par-aviaciju)"

[117.5 pant](https://likumi.lv/ta/id/57659-par-aviaciju#p47)a trešo daļu

**I. Vispārīgie jautājumi**

1. Noteikumi nosaka:

1.1. bezpilota gaisa kuģu, bezpilota gaisa kuģu sistēmu ekspluatantu, tālvadības pilotu un gaisa kuģu modeļu klubu un apvienību reģistra (turpmāk – reģistrs) izveidošanas, uzturēšanas, pieejamības, savietojamības un darbības kārtību;

1.2. kārtību, kādā atvērtās, specifiskās un sertificētās bezpilota gaisa kuģa kategorijas bezpilota gaisa kuģu sistēmu ekspluatanti, gaisa kuģu modeļu klubi vai apvienības sniedz un atjauno reģistrā ietverto informāciju;

1.3. kārtību, kādā sniedz un atjauno informāciju par bezpilota gaisa kuģiem, kuri pakļauti sertificēšanai, un bezpilota gaisa kuģiem, kuri tiek izmantoti atvērtās un specifiskās kategorijas lidojumiem;

1.4. kārtību, kādā atvērtās, specifiskās un sertificētās bezpilota gaisa kuģu kategorijas bezpilota gaisa kuģu sistēmu ekspluatanti, gaisa kuģu modeļu klubi vai apvienības, bezpilota gaisa kuģi, kuri pakļauti sertificēšanai un bezpilota gaisa kuģi, kuri tiek izmantoti atvērtās un specifiskās kategorijas lidojumiem, tiek izslēgti no reģistra.

2. Reģistrs ir valsts informācijas sistēma, kuras pārzinis ir valsts aģentūra “Civilās aviācijas aģentūra” (turpmāk – Civilās aviācijas aģentūra).

3. Fiziskai personai ir tiesības reģistrēties par bezpilota gaisa kuģu sistēmu ekspluatantu, ja tā ir sasniegusi Komisijas 2019.gada 24.maija Īstenošanas regulas (ES) 2019/947 par bezpilota gaisa kuģu ekspluatācijas noteikumiem un procedūrām (turpmāk - regula Nr. 2019/947) 9.panta 1.punktā tālvadības pilotam noteikto vecumu.

4. Eiropas aviācijas drošības aģentūras izstrādātie dokumenti regulas Nr. 2019/947 14.panta prasību piemērošanai - “Attiecīgie līdzekļi atbilstības panākšanai un vadlīnijas” ir tulkoti latviešu valodā un publicēti Civilās aviācijas aģentūras tīmekļvietnē.

5. Bezpilota gaisa kuģu sistēmu ekspluatantu un bezpilota gaisa kuģu, kuri pakļauti sertificēšanai, reģistrācija ir maksas pakalpojums saskaņā ar normatīvo aktu par Civilās aviācijas aģentūras publisko maksas pakalpojumu cenrādi.

6. Bezpilota gaisa kuģu sistēmu ekspluatanta reģistrācija ir spēkā vienu gadu no reģistrēta bezpilota gaisa kuģu sistēmu ekspluatanta statusa iegūšanas vai pagarināšanas brīža. Reģistrēta bezpilota gaisa kuģa sistēmas ekspluatanta statuss tiek iegūts vai pagarināts no brīža, kad informācija par to ievadīta reģistrā.

7. Tiesības nereģistrēties reģistrā ir valsts institūcijām, kas veic valsts bezpilota gaisa kuģa lidojumus vai militārā bezpilota gaisa kuģa lidojumus.

**II. Reģistrā iekļaujamā informācija un tās iekļaušana, aktualizēšana un saņemšana**

8. Reģistrā apstrādā regulas Nr.2019/947 14.panta 2. un 3.punktā, likuma “Par aviāciju” [117.5 pant](https://likumi.lv/ta/id/57659-par-aviaciju#p47)a pirmajā daļā un šajā nodaļā minēto informāciju. Šo noteikumu izpratnē ar terminu “juridiska persona” saprot arī valsts un pašvaldības institūcijas.

9. Par bezpilota gaisa kuģu sistēmu ekspluatantu papildu regulas Nr.2019/947 14.panta 2.punktā noteiktajam reģistrā apstrādā šādu informāciju:

9.1. fiziskai personai:

9.1.1. Latvijas Republikā piešķirto personas kodu. Personai, kurai personas kods nav piešķirts – ārvalstī piešķirto identifikācijas kodu un valstisko piederību vai ziņas par personu apliecinošu dokumentu (veids, numurs, izdošanas datums, derīguma termiņš, izdevējvalsts nosaukums);

9.1.2. deklarētās dzīvesvietas adresi;

9.1.3. oficiālo elektronisko adresi (ja personai tāda ir izveidota).

9.2. juridiskai personai:

9.2.1. juridisko adresi;

9.2.2. oficiālo elektronisko adresi (ja personai tāda ir izveidota);

9.2.3. reģistrācijas valsti;

9.2.4. atbildīgā vadītāja vai pilnvarotās personas vārdu, uzvārdu un šo noteikumu 9.1.1.apakšpunktā minēto informāciju.

10. Par reģistrā iekļauto bezpilota gaisa kuģu sistēmu ekspluatanta bezpilota gaisa kuģiem, ar kuriem tiek veikti lidojumi atvērtajā un specifiskajā kategorijā, reģistrā apstrādā šādu informāciju:

10.1. īpašnieka datus:

10.1.1. fiziskai personai – vārdu, uzvārdu, dzimšanas datumu un Latvijas Republikā piešķirto personas kodu (personai, kurai personas kods nav piešķirts – ārvalstī piešķirto identifikācijas kodu un valstisko piederību vai ziņas par personu apliecinošu dokumentu (veidu, numuru, izdošanas datumu, derīguma termiņu, izdevējvalsts nosaukumu));

10.1.2. juridiskai personai – nosaukumu, reģistrācijas numuru, reģistrācijas valsti un šo noteikumu 10.1.1.apakšpunktā minēto informāciju par atbildīgo vadītāju vai pilnvaroto personu;

10.2. ražotāju;

10.3. modeli;

10.4. sērijas numuru;

10.5. tipu;

10.6. maksimālo pacelšanās masu;

10.7. maksimālo lidojuma ātrumu;

10.8. elektroniskās identifikācijas iekārtu;

10.9. citus tehniskos datus, kas nepieciešami bezpilota gaisa kuģa identificēšanai un tehnisko datu raksturojumam.

11. Par tālvadības pilotu reģistrā apstrādā šādu informāciju:

11.1. vārdu, uzvārdu;

11.2. Latvijas Republikā piešķirto personas kodu un dzimšanas datumu. Personai, kurai personas kods nav piešķirts – ārvalstī piešķirto identifikācijas kodu un valstisko piederību vai ziņas par personu apliecinošu dokumentu (veidu, numuru, izdošanas datumu, derīguma termiņu, izdevējvalsts nosaukumu);

11.3. deklarētās dzīvesvietas adresi;

11.4. oficiālo elektronisko adresi (ja personai tāda ir izveidota);

11.5. e-pasta adresi;

11.6. tālruņa numuru;

11.7. izsniegtos kvalifikācijas apliecinājumus un sertifikātus.

12. Par gaisa kuģu modeļu klubiem un apvienībām reģistrā apstrādā šādu informāciju:

12.1. nosaukumu;

12.2. reģistrācijas numuru;

12.3. juridisko adresi;

12.4. oficiālo elektronisko adresi (ja personai tāda ir izveidota);

12.5. e-pasta adresi;

12.6. tālruņa numuru;

12.7. apdrošināšanas polises numuru;

12.8. bezpilota gaisa kuģu ekspluatācijas vietas;

12.9. turējumā esošās bezpilota gaisa kuģu ekspluatācijas atļaujas;

12.10. biedru sarakstu.

13. Civilās aviācijas aģentūras funkciju un uzdevumu veikšanai reģistrā var iekļaut citu nepieciešamo informāciju, izņemot personas datus, procesu pilnīgākai atspoguļošanai un sistēmas attiecīgas funkcionalitātes nodrošināšanai.

14. Šo noteikumu 8., 9., 10., 11. un 12.punktā minēto informāciju reģistrā apstrādā, nodrošinot šīs informācijas precizitāti un atbilstību bezpilota gaisa kuģu, fizisko personu datu un valsts informācijas sistēmu jomu regulējošajos normatīvajos aktos un šajos noteikumos noteiktajām prasībām:

14.1. Civilās aviācijas aģentūra, nodrošinot bezpilota gaisa kuģu jomas normatīvajos aktos noteikto funkciju un uzdevumu izpildi. Informāciju reģistrā iekļauj vai aktualizē nekavējoties, bet ne vēlāk kā divu darba dienu laikā no brīža, kad radies tiesiskais pamats to darīt;

14.2. fiziskās un juridiskās personas informāciju par sevi. Informāciju reģistrā iekļauj vai aktualizē nekavējoties, bet ne vēlāk kā trīs darba dienu laikā no brīža, kad tā kļuvusi aktuāla vai ir radies tiesiskais pamats to darīt.

15. Lai nodrošinātu, ka personu identificējošie dati, kas iekļauti reģistrā, ir pareizi, sistēmas darbībā izmanto citu valsts informācijas sistēmu datus vai par to precizitāti pārliecinās Civilās aviācijas aģentūra.

16. Fiziskas un juridiskas personas 8., 9., 10., 11. un 12.punktā minēto informāciju par citām personām reģistrā apstrādā saskaņā ar vienošanos, kas noslēgta ar Civilās aviācijas aģentūru. Vienošanās tekstā nosaka datu apmaiņas pamatojumu un apjomu, kārtību, datu drošības nosacījumus, pušu saistības, kā arī personas, kurām piešķirta pieeja reģistram tiešsaistes datu pārraides režīmā. Informāciju par citām personām reģistrā, ja tiek identificēti personas dati, ir tiesības apstrādāt:

16.1. atbilstoši ārējos normatīvajos aktos noteiktajām vai deleģētajām funkcijām un uzdevumiem bezpilota gaisa kuģu jomā;

16.2. ja ar reģistrā reģistrētu personu ir noslēgta atbilstoša vienošanās un tai tiek nodrošināts pakalpojumus bezpilota gaisa kuģu jomā.

17. Reģistrs tiešsaistes datu pārraides režīmā nodod datus citām informācijas sistēmām tādā apjomā, kāds nepieciešams konkrētās informācijas sistēmas darbības nodrošināšanai, pamatojoties uz rakstisku vienošanos ar konkrētās informācijas sistēmas pārzini.

**III. Reģistra informācijas glabāšanas un izslēgšanas kārtība**

18. Reģistra informācija ir glabājama saskaņā ar normatīvajiem aktiem, kas reglamentē informācijas sistēmās esošo dokumentēto datu arhivēšanu.

19. Informāciju no reģistra:

19.1. izslēdz, ja tā ir kļūdaina, tā ir iekļauta reģistrā nepamatoti vai zudis informācijas glabāšanas tiesiskais pamats un šādas informācijas izslēgšana neietekmē reģistra funkcionalitāti;

19.2. izslēdz vai anonimizē, ja personas dati vairs nav nepieciešami saistībā ar nolūkiem, kādos tie tika vākti vai citādi apstrādāti, kā arī, ja personas dati ir apstrādāti nelikumīgi, izņemot, ja turpmāku personas datu apstrādi paredz tiesību akti bezpilota gaisa kuģu jomā.

**IV. Noslēguma jautājums**

20. Šo noteikumu 10. un 12.punktā minētā informācija reģistrā tiek iekļauta no 2022.gada 1.janvāra.

Ministru prezidents A. K. Kariņš

Satiksmes ministrs T. Linkaits

Iesniedzējs: satiksmes ministrs T. Linkaits

Vīza: valsts sekretāre I. Stepanova